L-industrija tat-turiżmu hija pilastru ewlieni għall-ekonomija Maltija. Tikkontribwixxi direttamet għal 15% tal-GDP Maltija u jekk tgħodd l-effett indirett il-kontribuzzjoni mit-turiżmu lejn il-GDP jitla' saħansitra għal aktar minn 27%. Wieħed minn sitt impjiegi f'pajjiżna huwa attribwit direttament lejn it-turizmu. Il-kompetizzjoni hija ħarxa imma pajjiżna għandu l-ingredjenti fundamentali ta' sigurtà, prodott ta' kwalità u indiġenu, poplu ospitabbli u konnettività robusta li jagħmilna għażla naturali fost il-kompetituri tagħna fir-Reġjun Mediterranju. Kienet tassew aħbar sabiħa meta ħarġu ċ-ċifri uffiċjali għas-sena 2016 u rajna li s-sena l-oħra żaruna kważi żewġ miljun turist, ċifra li l-Gvern kien qed jimmira li jilħaq fl-aħħar ta' din is-sena li qegħdin fiha. Aktar minn hekk l-infiq turistiku baqa' jirreġistra tkabbir rekord hekk kif is-sena l-oħra t-turisti nefqu f'pajjiżna b'mod dirett €1.7 biljun, €70 miljun aktar mis-sena 2015 u €382.5 miljun aktar mill-2012, li kienet l-aħħar sena ta' Gvern Nazzjonalista. Is-suċċess ta' Malta fis-settur turistiku ma nkejluhx biss mal-figuri tagħna, imma wkoll fuq livell internazzjonali. Skont l-aħħar ċifri maħruġa mill-Għaqda Dinija tat-Turiżmu fi ħdan il-Ġnus Magħquda (UNWTO) naraw li filwaqt li fl-2016 it-tkabbir medju fl-ammont ta' turisti reġistrat fost it-28 Stat Membru tal-Unjoni Ewropea kien ta' 4.4% u dak reġistrat fost il-pajjiżi kompetituri tagħna fil-Mediterran u n-Nofsinhar tal-Ewropa kien ta' 1.4%, f'Malta kellna tkabbir ta' 10.5%. L-Oppożizzjoni tiftaħ ħalqha biss biex tkun negattiva. U għalhekk qajla tisma' lill-Oppożizzjoni titkellem fuq l-andament turistiku f'pajjiżna, għaliex m'hemmx xi tmaqdar, m'hemmx x'tikritika. Anzi għax din l-industrija qed tagħmel suċċess kbir bla preċedent, ma jiddejqu xejn jgħidu li dan is-suċċess hu kollu grazzi għalihom u li dan il-Gvern sab sodda mifruxa. Issoltu retorika tal-Oppożizzjoni. Dak li sejjer tajjeb f'din il-leġiżlatura kollu sar bis-saħħa tagħhom. Għalihom huwa impossibbli li Gvern Laburista jista' jagħmel xi ħaġa tajba. Dan id-dritt divin qiegħed għandhom biss. Huwa fatt li fl-2016 rajna tkabbir li qatt ma ġie reġistrat qabel minn kemm ilha tinġabar l-istatistika b'permezz tat-Tourstat. Tkabbir li qatt ma sar qabel għaliex dan hu tkabbir massiv ta' 10.5% fuq sena li diġà kienet esperjenzat żieda fuq is-sena ta' qabilha. Taħt gvern preċedenti tkabbir ta' 'l fuq minn 10% sar biss wara li s-sena ta' qabel kien hemm tnaqqis u mhux żieda. Huwa fatt li tul l-ewwel erba' snin ta' din il-leġiżlatura t-turisti żdiedu b'aktar minn nofs miljun. Gvern preċedenti biex żied l-ammont ta' turisti b'nofs miljun ħa mill-1992 sa l-2012. Dak li Gvern Nazzjonalista dam 20 sena biex jikseb, Gvern Laburista kisbu biss f'erba' snin. Huwa fatt li dan il-Gvern irnexxielu jindirizza l-isfida ta' l-istaġjonalità. It-tkabbir fin-numru ta' turisti fix-xhur tax-xitwa jew f'dawn li jissejħu shoulder months huwa fenomenali u bla preċedent. Bejn Jannar u Marzu 2016 u bejn Ottubru u Diċembru 2016 esperjenzajna double digit growths ta' 13% u 18% rispettivament meta mqabbel mal-istess perjodi tal-2015. Aktar minn hekk meta nqabblu dawn ix-xhur tal-2016 ma' dawk tal-2012 insibu żieda ta' 38.5% fix-xhur ta' bejn Jannar u Marzu u ta' 50.2% bejn Ottubru u Diċembru. Fi ftit kliem tul din il-leġiżlatura dan il-Gvern irnexxielu jagħmel lil pajjiżna l-inqas destinazzjoni turistika fil-Mediterran li hija affettwata mill-istaġjonalita turistika. M'għadekx tisma' b'lukandi u b'ristoranti li jagħlqu jew inaqqsu l-operat tagħhom fl-istaġun xitwi kif kienet il-prassi taħt gvern preċedenti. Filwaqt li fi żmien l-amministrazzjoni Nazzjonalista, il-lukandi kienu qed jagħlqu u ma jerġgħux jiftħu, bil-politika ta' dan il-Gvern li qed toħloq stabbiltà ekonomika u finanzjarja li tixpruna u tippermetti lis-settur privat ikompli jinvesti f'din l-industrija, il-lukandi qed jagħlqu biss temporanjament biex jirranġaw, ikabbru u jsebbħu. Skont l-aħħar stħarriġ ikkummissjonat mill-MHRA naraw li fl-ewwel disa' xhur tas-sena 2016, il-lukandi ta' erba' u ħames stilel iffrankaw mat-€3.4 miljun fi ħlas tal-kontijiet tad-dawl u ilma li tfisser medja ta' tnaqqis ta' 23% fuq il-kontijiet li rċevew fl-istess xhur tal-2012. Hekka gimmick tal-millenju! Hekka ma jistgħux jorħsu ukoll! Partit Laburista fil-gvern minn dejjem emmen fil-potenzjal fantastiku ta' din l-industrija. Investa bil-kbir fiha u grazzi għal dan inħolqu eluf ta' impjiegi u mijiet ta' negozji. Din hija industrija li trid strateġija unika għaliex hija sensittiva għall-aħħar għal kull element jew ċaqliq li jista' faċilment inaffar it-turist u jibda jħares lejn destinazzjonijiet oħra. U għalhekk il-Gvern b'għaqal qed jagħti direzzjoni u jissokta fil-pjan tiegħu sabiex flimkien mal-imsieħba kollha ta' dan is-settur, ikompli jassigura li s-suċċess ta' din l-industrija jikkonsolida ruħu u jikber b'mod sostenibbli.